Izvor: Tanjug/Filip Krainčanić

Ministar finansija Siniša Mali rekao je da predlog budžeta za narednu godinu nije po usvajanju u Vladi odmah predstavljen novinarima i javnosti, već će prvo biti upućen poslanicima, zbog toga što nije znao za "tu praksu".

"Mislio sam da predlog budžeta prvo treba da bude dostavljen poslanicima, a zatim novinarima. Nisam znao za tu praksu, ispraviću to sledeće godine", rekao je Mali u Vladi Srbije, odgovarajući na pitanje novinara zašto budžet nije predstavljen javnosti posle usvajanja u Vladi.

On je rekao da je u predoženom budžetu za narednu godinu za investicije predviđeno 220 milijardi dinara.

"Cilj nam je bio da ;se udeo investicija u bruto domaćem proizvodu (BDP) sa 3,6 odsto podigne na četiri odsto", rekao je Mali.

Dodao je da je od planiranih 220 milijardi dinara za centralnu Srbiju predviđeno 160,5 milijardi dinara, a za Vojvodinu ostatak od 59,5 milijardi.

Povećanje investicija, plata i penzija i poreski podsticaji bi, prema njegovim rečima, trebalo da omoguće da stopa privrednog rasta i naredne godine bude kao i ove.

Na pitanje da li država može da subvencioniše izvoz robe na Kosovo, Mali je rekao da to nije moguće.

"Država ne može da subvencioniše privatne kompanije", rekao je Mali.